Adwumakuo a ɛhwɛ nnuane ne nnuro soɔ (FDA) no rebɔ ɔmamfoɔ nyinaa kɔkɔ wɔ nnuro ahodoɔ mmienu bi a yɛde sɔ yɛn ani so, na wɔtontɔn no nnutɔnbea ahodoɔ no sɛ wɔnnyae tɔ.
Saa nnuro yi din ne ‘Ezricare artificial tears’ ne ‘Delsam Pharma’s artificial tears’ a Global Pharma, adwumakuo bi a ɛyɛ nnuro ayɛ de aba abɔntene no.
Wɔn a wɔyɛɛ nnuro yi ankasa rebɔ wɔn ho mmɔden sɛ wɔbɛyi nnuro yi afiri dwa so sɛdeɛ ɔmamfoɔ nsa rentumi nka bi mma wɔmfa nkɔgu wɔn ani so ɛnam kwan bɔne a aduro yi nam so redi dwuma nti.
Adwumakuo a ɛda nnuane ne nnuro ano (FDA) yi de ato dwa sɛ: “Wɔn nhwehwɛmu ama wɔahunu sɛ nnuro mmienu yi kura mmoawa bi a ani nhunu, a wɔn din ne ‘pseudomonas aeruginosa’. Nnipa binom a wɔde saa nnuro yi bi asosɔ wɔn ani so no mu mmiɛnsa ahwere wɔn nkwa, ama afoforɔ nso ani afirafira, na wɔn nhwehwɛmu mu no wɔgye di sɛ mmoawa a ɛwɔ nnuro yi mu no na ama saa nsunsuansoɔ bɔne yi ada adi.”
Adwumakuo a ɛhwɛ nnuro ne nnuane so wɔ Ghana ha no nnyee nnuro yi ntoo mu, ɛno nti wɔnhwehwɛ sɛ wɔbɛhunu no wɔ Ghana adwadie mu.
Wei nti, “FDA bɔ ɔmamfoɔ kɔkɔ sɛ obiara a ɔnam kwan biara so ama ne nsa aka nnuro yi mu biara no nyɛ ntɛm mmɔ mmɔden sɛ ɔbɛgyae sɔ a ɔde sɔ n’ani soɔ no na ɔmmɔ nwura FDA ɔfese biara a ɛwɔ ɔman yi mu mfa nnuro yi nkɔ.”
Obiara a wadi kan de nnuro yi bi asɔ n’ani so na ɛho nsunsuansoɔ kakra reda ne ho adi – sɛ n’ani poro nsuo a ani no yɛ akokoɔsradeɛ anaa ahabammono, sɛ ɔte yea wɔ n’ani so, sɛ n’ani no redane yɛ kɔkɔɔ, sɛ ɔte nka sɛ biribi da n’ani so, sɛ ne ho yerayera no berɛ a hann bi atɔ n’ani so, na n’ani so ayɛ no wisiwisi no nyɛ ntɛm nkɔhunu ne dɔkota. Mma no ntwentwɛn so koraa.
“FDA ma ɔmamfoɔ nyinaa awerɛhyɛmu sɛ wɔreyɛ deɛ wɔbɛtumi biara sɛ nneɛma pa a ɛyɛ ma apɔmuden pa nko ara na yɛbɛhunu no ɔman Ghana mu.”
Bɔ mmɔden sɛ wokenkan wie a wobɛkyɛ ama afoforɔ nso anya wei ho nimdeɛ.
